சங்கீத பிரம்மம் ஸ்ரீமுத்துசுவாமி தீட்சிதர், கடுக்கண் தியாகராஜ தேசிகர் போன்ற மகாமேதைகள் பலரும் இந்த முருகப்பெருமானைப் பாடித் தொழுதிருக்கிறார்கள். சஷ்டி, கார்த்திகை, விசாகம் என முருகப்பெருமானின் அருளைச் சொல்லும் எல்லா விழாக்களும் இங்கு சிறப்பானவை. முருகப்பெருமானின் ஆலயங்களிலேயே இங்குதான் அலங்காரச் சிறப்புடையவராக முருகன் இருக்கிறார் என்று ஆன்றோர்கள் சொல்கிறார்கள். குறிப்பாக, முருகப்பெருமானுக்குச் செய்யப்படும் ஒவ்வோர் அபிஷேகத்திலும் ஒவ்வோர் அருள் வடிவில் முருகப்பெருமான் காட்சி தருவதாக ஆலய வரலாறு கூறுகிறது. விபூதி அபிஷேகத்தில் ஞானியாக, சந்தன அபிஷேகத்தில் பாலசுப்ரமணியனாக, பஞ்சாமிர்த அபிஷேகத்தில் ராஜகோலத்தில் கம்பீரமாகக் காட்சி தருவார். மேலும், கருவறையைச் சற்றுத் தள்ளி நின்று உற்று நோக்கினால், ஸ்வாமிநாதன் நின்றிருக்கும் பீடம் ஆவுடையைப் போலவும், ஸ்வாமிநாதனே லிங்க பாணமாகவும் இருப்பதைப்போல உணரலாம். அந்த அற்புத நொடியில் உடல் சிலிர்த்து, வியர்த்துவிடும் என்பது உண்மை. ஆம், இங்கு முருகப்பெருமானே சிவவடிவிலும் காட்சி தருகிறார் என்பது ஒரு வியப்பான செய்தி.